《西子妆·咏破镜》
清代·黄之隽

才印红颜，又描白发，不耐与人相见。湘奁划碎一轮秋，怪中间、舞鸾飞散。

脂愁黛怨。刚剩得、情痕片片。记当年，照乐昌公主，啼珠成串。

妆台畔，双腕擎圆，界限冰纹绽。半池秋水尽分明，薄倖人、不来携玩。

知心侍媛。爱摩弄、菱花青断。月初弦，一样清光未满。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。